Башҡорт һәм татар әҙәбиәттәренең классигы Мәжит Ғафури (Ғәбделмәжит Нурғани улы Ғафуров) 1880 йылдың 2 авгусында Башҡортостандың хәҙерге Ғафури районына ҡараған Елем – Ҡаран ауылында тыуып үҫә. Башланғыс белемде үҙ ауылында һәм тирә-яҡ ауылдарҙағы мәҙрәсәләрҙә ала. Өфө, Троицк, Ҡазан ҡалаларында уҡый. Уҡытыусылыҡ итә.

М.Ғафури «Ишан шәкерттәренә» тигән тәүге шиғырын 1901 йылда яҙа. 1903 йылда «Себер тимер юлы йәки милләттең хәле» исемле йыйынтығы сыға. Шул йылдарҙан алып ғүмеренең аҙағына тиклем М. Ғафури арымай-талмай ижад итте. Ул әҙәбиәттең бөтә төр жанрҙарында ла уңышлы эшләне. Поэма, мәҫәл һәм повесть жанрҙарына нигеҙ һалыусыларҙың береһе булды. «Ҡыҙыл йондоҙ» пьесаһы һәм «Эшсе» либреттоһы менән драматургияға ла үҙ өлөшөн индерҙе. Балалар өсөн мауыҡтырғыс әҫәрҙәр яҙҙы. Тәнҡит һәм публицистика өлкәһендә хеҙмәт күрһәтте. 1923 йылда ул Башҡортостандың халыҡ шағиры тигән маҡтаулы исемгә лайыҡ булды.

Башҡорт шиғриәте антологияһынан алынды.